《落叶和查夏重 其五》
清代·陈吁

江潭莫凄怆，摇落莫悲咽。菀枯循环耳，宁较荄与茁。

而我况无恋，森梢喜挺列。庭前两好树，几见更蘖蘖。

荣悴均造化，萌芽发霜雪。人心感槩多，妄自生区别。

树若知人意，粲然笑应咥。

作者简介：（公元一六四九年至一七三二年以后）清浙江海宁人，字言扬，号宋斋。由贡生官淳安教谕。为黄宗羲门人，又与查慎行同里友善，故诗文均有法度。兼明算学。有《勾股引蒙》、《勾股述》、《时用集》、《宋十五家诗选》。